Mashina-traktor parklari ish (xizmat)larining narxlarini qishloq xo‘jaligi korxonalari, fermer xo‘jaliklari va pudratchilarga yetkazish tartibi to‘g‘risidagi nizomni tasdiqlash to‘g‘risida

O‘zbekiston Respublikasi Vazirlar Mahkamasining 2000-yil 20-oktabrdagi 5-sonli majlisi bayoni 9-bandining bajarilishini ta’minlash maqsadida hamda O‘zbekiston Respublikasi qishloq va suv xo‘jaligi vazirligi to‘g‘risidagi nizomga muvofiq buyuraman: 
 1. “Mashina-traktor parklari ish (xizmat)larining narxlarini qishloq xo‘jaligi korxonalari, fermer xo‘jaliklari va pudratchilarga yetkazish tartibi to‘g‘risida”gi Nizom ilovaga muvofiq tasdiqlansin.
 2. Mazkur Nizom kuchga kirishi munosabati bilan O‘zbekiston Respublikasi Qishloq va suv xo‘jaligi vazirligi tomonidan 1998-yil 21 mayda, “O‘zqishloqxo‘jalikta’minottuzatish” Davlat-kooperativ qo‘mitasi tomonidan 1998-yil 14-mayda tasdiqlangan hamda O‘zbekiston Respublikasi Moliya vazirligi va Bozor islohotlari ilmiy-tadqiqot instituti bilan kelishilgan Mashina-traktor parklari tomonidan bajariladigan mexanizatsiyalashtirilgan ishlar (xizmatlar) bahosini belgilash tartibi bekor qilinsin.
 3. Ushbu buyruqning bajarilishini nazorat qilish vazirning birinchi o‘rinbosari S. Begaliyev zimmasiga yuklansin.
 Mazkur Nizom O‘zbekiston Respublikasi Vazirlar Mahkamasining 2000-yil 20-oktabrdagi 5-sonli majlisi bayonining 9-bandiga muvofiq ishlab chiqilgan bo‘lib, mashina-traktor parklarining xorijiy va boshqa turdagi texnikalardan foydalangan holda bajaradigan ish (xizmat)larining narxlarini qishloq xo‘jaligi korxonalari, fermer xo‘jaliklari va pudratchilarga yetkazish tartibini belgilaydi.
 1. Mashina-traktor parklari tomonidan qishloq xo‘jaligi korxonalari uchun bajariladigan ish (xizmat)larning narxi bir gektar hisobida o‘rnatilgan tartibda belgilanadi.
 2. Mashina-traktor parklari tomonidan qishloq xo‘jaligi korxonalari uchun bajariladigan mexanizatsiyalashtirilgan ish (xizmat)larning narxi Qoraqalpog‘iston Respublikasi va har bir viloyat uchun alohida belgilanadi.
 3. Bunda mexanizatsiyalashtirilgan ish (xizmat)larning narxiga quyidagilar kiritiladi:
 a) traktorchi (kombaynchi)ning asosiy ish haqi; 
 b) qo‘shimcha ish haqi;
 v) ish haqidan ajratmalar;
 g) amortizatsiya bo‘yicha chegirmalar;
 d) mukammal tiklash xarajatlari;
 e) texnik qarov xarajatlari;
 yo) joriy ta’mirlash xarajatlari;
 j) yonilg‘i-moylash materiallari;
 z) umumiy ishlab chiqarish xarajatlari;
 i) foyda.
 4. Traktorchi (kombaynchi)ning asosiy ish haqini qonun hujjatlari asosida yagona tarif-malakaviy bildirgich bo‘yicha belgilash tavsiya etiladi.
 5. Qo‘shimcha ish haqining miqdorini belgilashda xodimlarning malakasi, ularning ish staji hamda ularni rag‘batlantirish bo‘yicha qonun hujjatlarida belgilangan ustama haqi kiritilishi mumkin.
 Tabiiy-iqlim sharoitlari noqulay bo‘lgan joylarda mehnat haqiga tuman koeffitsiyentlari va ustamalar belgilanadi.
 Tuman koeffitsiyentlari va ustamalar joriy qilinadigan joylarning ro‘yxati, shuningdek ularni qo‘llanish tartibi va miqdori O‘zbekiston Respublikasi Hukumati tomonidan belgilanadi.
 6. Ish haqidan ajratmalarning miqdori qonun hujjatlari asosida belgilanadi.
 7. Amortizatsiya bo‘yicha chegirmalar O‘zbekiston Respublikasi Soliq kodeksining 23-moddasiga muvofiq hisoblanadi.
 8. Xorijiy qishloq xo‘jaligi texnikalari uchun mukammal tiklash xarajatlari “O‘zkeysservis” qo‘shma korxonasi, ta’mirlash korxonalari bilan mashina-traktor parklari Davlat aksiyadorlik jamiyatlari o‘rtasida tuzilgan shartnomalar asosida belgilanadi.
 Belgilangan xarajatni texnikaning yillik ish unumdorligiga taqsimlash yo‘li bilan bir gektarga to‘g‘ri keladigan mukammal tiklash xarajatlarining qiymati aniqlanadi.
 9. Xorijiy qishloq xo‘jaligi texnikalari uchun texnik qarov va joriy ta’mirlash xarajatlari “Uzkeys-servis” qo‘shma korxonasi, ta’mirlash korxonalari bilan mashina-traktor parklari Davlat aksiyadorlik jamiyatlari o‘rtasida tuzilgan shartnomalar asosida belgilanadi.
 Belgilangan xarajatni texnikaning yillik ish unumdorligiga taqsimlash yo‘li bilan bir gektarga to‘g‘ri keladigan texnik qarov va joriy ta’mirlash xarajatlarining qiymati aniqlanadi.
 Yangi olingan xorijiy qishloq xo‘jaligi texnikalaridan foydalanishda birinchi yil uchun joriy ta’mirlash xarajatlari hisoblanmaydi.
 Boshqa turdagi qishloq xo‘jaligi texnikalarini mukammal tiklash, texnik qarov va joriy ta’mirlash uchun sarflanadigan xarajatlar ta’mirlash korxonalari tomonidan tuzilgan kalkulyatsiyalarga asosan belgilanadi.
 10. Yonilg‘i sarflash normalari dalaning uzunligi, relyefi (past-balandligi), konfiguratsiyasi (shakl-shamoyili) va boshqa omillarini hisobga olgan holda Respublikada qo‘llaniladigan mehnatni normalashga doir namunaviy va tarmoq bildirgichlar asosida belgilanadi.
 Yangi qishloq xo‘jaligi texnikalari va boshqa normalari mavjud bo‘lmagan ish turlari uchun ish bajarish hamda yonilg‘i sarflashning vaqtinchalik normalarini viloyat mehnat bo‘yicha normativ-tadqiqot stansiyalarining xodimlari mahalliy sharoitlardan kelib chiqqan holda xronometraj kuzatuvlarni olib borish yo‘li bilan belgilab beradilar.
 Ish birligiga ketgan yonilg‘i-moylash materiallarining qiymati (amaldagi bildirgich bo‘yicha) litr hisobidagi sarflash normasini sotib olish bahosiga ko‘paytirish yo‘li bilan hisoblab chiqariladi.
 Yonilg‘i-moylash materiallarining bahosi joylardagi neft mahsulotlari bilan ta’minlash korxonasining joriy vaqtdagi rasmiy hujjatlariga asosan belgilanadi.
 Agarda yonilg‘i-moylash materiallari qishloq xo‘jaligi korxonalari hisobidan sarflansa, unda yonilg‘i-moylash materiallarining qiymati umumiy bajarilgan mexanizatsiyalashtirilgan ish (xizmat)lar narxidan chegirib tashlanib, xo‘jalikka qaytariladi.
 Moylash materiallarining miqdori sarflanadigan dizel yonilg‘isi sarfi normalariga nisbatan o‘rnatilgan foiz hisobida belgilanadi.
 11. Umumiy ishlab chiqarish xarajatlarini jami ish haqi (ajratmalar bilan birga)ga nisbatan 12 foizgacha belgilash tavsiya etiladi.
 12. Foyda hisob-kitoblar yo‘li bilan bajarilgan ish(xizmat)larning tannarxiga nisbatan foiz hisobida belgilanadi. Bunda foydani davr xarajatlari bilan birga15 foizgacha belgilash tavsiya etiladi.
 13. Mexanizatsiyalashtirilgan ish (xizmat)larning narxi mashina-traktor parklari viloyat birlashmasi aksiyadorlik jamiyati tomonidan ishlab chiqiladi hamda viloyat qishloq va suv xo‘jaligi boshqarmasi bilan kelishilgandan keyin viloyat moliya boshqarmasida deklaratsiya qilinadi.
 Deklaratsiya qilingan narxlar 3 kun muddat ichida mashina-traktor parklari viloyat birlashmasi aksiyadorlik jamiyati tomonidan MTP Davlat aksiyadorlik jamiyatlariga, viloyat qishloq va suv xo‘jaligi boshqarmasiga hamda viloyat dehqon va fermer xo‘jaliklari uyushmasiga yetkazilishi shart.
 Viloyat qishloq va suv xo‘jaligi boshqarmasi hamda viloyat dehqon va fermer xo‘jaliklari uyushmasi o‘zlarining hududiy tuzilmalari orqali ushbu narxlarni bir hafta muddat ichida viloyatdagi barcha qishloq xo‘jaligi korxonalari, dehqon va fermer xo‘jaliklariga yetkazilishini ta’minlashlari shart.
 14. Bajariladigan ish (xizmat)larning narxi shartnoma tuzilayotgan vaqtda moddiy-texnik resurslarining narxini va xorijiy texnikalar bo‘yicha esa O‘zbekiston Respublikasi Markaziy banki tomonidan belgilangan valyuta kursini hisobga olgan holda aniqlanadi.
 15. Ish haqi hamda xorijiy texnikalar bo‘yicha esa O‘zbekiston Respublikasi Markaziy banki tomonidan belgilangan valyuta kursi o‘zgargan taqdirda ish (xizmat)larning narxi viloyat miqyosida qayta ko‘rib chiqiladi va belgilangan tartibda viloyat moliya boshqarmasida deklaratsiya qilingandan so‘ng, shartnomalarga o‘rnatilgan tartibda tegishli o‘zgartirishlar kiritiladi.
 O‘zgargan narxlarni viloyatdagi barcha qishloq xo‘jaligi korxonalari, dehqon va fermer xo‘jaliklariga yetkazish mazkur Nizomning 13-bandida belgilangan tartibda amalga oshiriladi.
 Shundan so‘ng, belgilangan tartibda shartnomalarga va boshqa hujjatlarga tegishli o‘zgartirishlar kiritiladi.
 16. Mazkur Nizom O‘zbekiston Respublikasi Moliya vazirligi, Mehnat vazirligi, “O‘zagromashservis” uyushmasi hamda Dehqon va fermer xo‘jaliklari uyushmasi bilan kelishilgan.